title: Решение на Европейския парламент от 23 април 2009 година относно освобождаването от отговорност във връзка с изпълнението на бюджета на Европейската агенция за околна среда за финансовата 2007 година

text:
               26.9.2009

               BG

               Официален вестник на Европейския съюз

               L 255/180

         РЕШЕНИЕ НА ЕВРОПЕЙСКИЯ ПАРЛАМЕНТ
   от 23 април 2009 година
   относно освобождаването от отговорност във връзка с изпълнението на бюджета на Европейската агенция за околна среда за финансовата 2007 година
   (2009/673/ЕО)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за околна среда за финансовата 2007 година (1),

               —

               като взе предвид доклада на Сметната палата относно окончателните годишни отчети на Европейската агенция за околна среда за финансовата 2007 година, придружен от отговорите на Агенцията (2),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕИО) № 1210/90 на Съвета от 7 май 1990 г. за създаване на Европейска агенция за околна среда и Европейска мрежа за информация и наблюдение на околната среда (4), и по-специално член 13 от него,

               —

               като взе предвид Регламент (ЕО, Евратом) № 2343/2002 на Комисията от 23 декември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0171/2009),

               1.

               Освобождава от отговорност изпълнителния директор на Европейската агенция за околна среда във връзка с изпълнението на бюджета на Агенцията за финансовата 2007 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за околна среда, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Klaus WELLE

      (1)  ОВ C 278, 31.10.2008 г., стр. 4.

      (2)  ОВ C 311, 5.12.2008 г., стр. 64.

      (3)  ОВ L 248, 16.9.2002 г., стр. 1.

      (4)  ОВ L 120, 11.5.1990 г., стр. 1

      (5)  ОВ L 357, 31.12.2002 г., стр. 72.
   РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 23 април 2009 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за околна среда за финансовата 2007 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за околна среда за финансовата 2007 година (1),

               —

               като взе предвид доклада на Сметната палата относно окончателните годишни отчети на Европейската агенция за околна среда за финансовата 2007 година, придружен от отговорите на Агенцията (2),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕИО) № 1210/90 на Съвета от 7 май 1990 г. за създаване на Европейска агенция за околна среда и Европейска мрежа за информация и наблюдение на околната среда (4), и по-специално член 13 от него,

               —

               като взе предвид Регламент (ЕО, Евратом) № 2343/2002 на Комисията от 23 декември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0171/2009),

               A.

               като има предвид декларацията на Сметната палата, че е получила достатъчна увереност, че годишните отчети за финансовата 2007 година са надеждни и точни и че свързаните с тях операции са законосъобразни и редовни;

               Б.

               като има предвид, че на 22 април 2008 г. Парламентът освободи от отговорност изпълнителния директор на Европейската агенция за околна среда във връзка с изпълнението на бюджета на Агенцията за финансовата 2006 година (6) и в своята резолюция, придружаваща решението за освобождаване от отговорност, Парламентът наред с другото отбеляза, че съгласно годишния доклад на Агенцията една трета от нейните служители са от една националност, както и целта на Агенцията (заявена в нейния годишен доклад) за подобряване на многообразието и баланса между служителите;

               1.

               Счита Европейската агенция за околна среда (Агенцията) за източник на важно законодателство в областта на околната среда за всички институции на Европейския съюз и процеса на определяне на политиките; отбелязва със задоволство, че ЕАОС се е справила с координацията на Европейската мрежа за информация и наблюдение на околната среда и е успяла да допринесе за по-доброто запознаване на европейските институции и държавите-членки с данните и информацията за околната среда.

               2.

               Насърчава Агенцията да продължи усилията си за по-нататъшно развиване на методите на комуникация с цел да привлече по-голямо медийно отразяване на резултатите, които е постигнала, и по този начин да засили обществения дебат по отношение на важни въпроси, свързани с околната среда, а именно промяната на климата, биоразнообразието и управлението на природни ресурси.

               3.

               Подчертава факта, че въздействието на програмите за околна среда често е възпрепятствано от липсата на оценка за последиците върху околната среда от други общностни разпоредби и програми; счита, че Агенцията би могла да подпомогне процеса на определяне на политиките, като допълнително развива работата си в областта на оценяването на въздействието върху околната среда.

               4.

               Подчертава ролята на Агенцията за оценката във връзка с прилагането на европейското законодателство за околната среда в рамките на ЕС и на бъдещи държави-членки.

               5.

               Приветства инициативата на Агенцията да компенсира въздействието върху климата на полетите във връзка с командировки на нейния персонал и на участници в нейните дейности.

         Процедури по набиране на служители

               6.

               Отбелязва резултатите от одита на Сметната палата, според който две процедури по набиране на служители не отговарят на изискванията за прозрачност и недискриминация, тъй като кандидати, които не отговарят на критериите за подбор, са били допуснати до следващия етап на оценяване и критериите за определяне на най-добре представилите се кандидати, които да бъдат поканени на интервю, не са документирани.

               7.

               Отбелязва отговора на Агенцията, че е включила кандидатите, които в най-голяма степен са се доближавали до критериите за подбор, за да бъдат допуснати повече кандидати до участие в конкурса; настоятелно призовава Агенцията да спази обещанието си при възникване на подобни ситуации в бъдеще да публикува втори път обявата за съответната свободна длъжност.

               8.

               Отбелязва обещанието на Агенцията, че ще документира по-добре класирането на кандидатите от краткия списък.

         Процедури за възлагане на обществена поръчка

               9.

               Отбелязва, че Сметната палата е открила два случая на приблизителна обща стойност от 26 000 EUR за пряко възлагане на обществена поръчка за услуги, без да са спазени изискванията на Финансовия регламент.

               10.

               Счита за незадоволителен отговора на Агенцията, че тези обществени поръчки за услуги са възложени поради значителните ползи, които Агенцията би извлякла от това, и че уникалният характер на тези случаи е достатъчно добре документиран.

               11.

               Отбелязва също така, че Сметната палата е докладвала за един случай на приблизителна стойност 215 000 EUR за сключване на специфичен договор за услуги, който не е в съответствие с условията на рамковия договор, което поставя под въпрос прозрачността на процедурата.

               12.

               Отбелязва отговора на Агенцията, че този случай се е отнасял за информационни системи и че първоначалната поръчка била удължена, когато се е наложило допълнително увеличаване на паметта и сървърните възможности на системата; отбелязва отговора, че в бъдеще големите покупки на информационно оборудване ще се извършват чрез тръжна процедура.

               13.

               Призовава Агенцията да спазва изцяло правилата за възлагане на обществени поръчки.

         Слабости в управлението на споразумения за отпускане на безвъзмездни средства с Европейските тематични центрове

               14.

               Отбелязва забележката на Сметната палата, че Агенцията е извършила много малко проверки във връзка с плащания, извършени в полза на европейските тематични центрове въз основата на споразумения за отпускане на безвъзмездни средства.

               15.

               Изразява задоволство от отговора на Агенцията, че е въвела нови процедури за контрол в съответствие със забележките на Сметната палата, включително посещения за проверка, както и други подробни проверки преди извършване на окончателните плащания; отбелязва, че Агенцията е извършила 4 посещения за проверка във връзка със субсидии, отпуснати през 2007 г.

               16.

               Отбелязва заключението на Сметната палата, че в споразуменията за отпускане на безвъзмездни средства, сключени между Агенцията и Европейските тематични центрове, позволените непреки (административни) разходи са фиксирани на 20 % от преките разходи, докато в правилата за прилагане на общия Финансов регламент допустимият размер на този вид разходи е не повече от 7 %; отбелязва, че съгласно правилата този таван може да бъде превишен само след вземане на обосновано решение от Агенцията; посочва, че подобно обосновано решение не е било прието от Агенцията.

               17.

               Отбелязва, че според заключението на Сметната палата, ако е бил приложен максималният размер от 7 %, изплатената през 2007 г. сума би била с 300 000 EUR по-малко.

               18.

               Отбелязва, че Агенцията признава, че не е взела необходимото обосновано решение, но че е разгледала задълбочено размера на административните разходи преди сключването на споразуменията и че размерът на административните разходи специално е бил разгледан при изготвянето на условията за участие в търга.

               19.

               Отбелязва ангажимента на Агенцията за гарантиране, че при бъдещи тръжни процедури във връзка с Европейските тематични центрове, планирани за периода 2009/2010 г., нейният управителен съвет ще взема такова обосновано решение.

         Последващи мерки във връзка с предходни процедури по освобождаване от отговорност

               20.

               Припомня своето искане, посочено в резолюцията, придружаваща решението за освобождаване от отговорност във връзка с изпълнението на бюджета за финансовата 2005 година (7), за това до 1 януари 2010 г. и след това веднъж на всеки пет години Агенцията да възлага независима външна оценка на своите резултати въз основа на регламента за създаването си и на работната програма, приета от управителния съвет.

               21.

               Отбелязва, че според информацията, представена в годишния доклад на Агенцията, тя очаква резултатите от независимата външна оценка на въздействието и ефективността на нейната петгодишна стратегия за периода 2004—2008 г.

               22.

               Приканва Агенцията да информира органа, който отговаря за освобождаването от отговорност във връзка с изпълнението на бюджета, за резултатите от външната оценка в най-кратък срок след получаването им.

               23.

               Изразява съжаление за това, че според предоставените в годишния доклад на Агенцията данни положението във връзка с многообразието и баланса между служителите не се е подобрило значително през 2007 г., тъй като една трета от служителите все още продължават да бъдат от една националност.

               24.

               Приканва Агенцията да положи повече усилия за подобряване на многообразието и баланса между служителите.

               25.

               По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 23 април 2009 г. относно финансовото управление и контрола на агенциите на ЕС (8).

      (1)  ОВ C 278, 31.10.2008 г., стр. 4.

      (2)  ОВ C 311, 5.12.2008 г., стр. 64.

      (3)  ОВ L 248, 16.9.2002 г., стр. 1.

      (4)  ОВ L 120, 11.5.1990 г., стр. 1

      (5)  ОВ L 357, 31.12.2002 г., стр. 72.

      (6)  ОВ L 88, 31.3.2009 г., стр. 159.

      (7)  ОВ L 187, 15.7.2008 г., стр. 107.

      (8)  Вж. страница 206 от настоящия брой на Официален вестник.


               17.10.2017

               BG

               Официален вестник на Европейския съюз

               C 349/115

         P8_TA(2015)0357
   Назначаване на изпълнителен директор на ЕФСИ
   Решение на Европейския парламент от 14 октомври 2015 г. относно предложението за назначаване на изпълнителен директор на Европейския фонд за стратегически инвестиции (C8-0304/2015 — 2015/0901(NLE))
   (Одобрение)
   (2017/C 349/34)

      Европейският парламент,

               —

               като взе предвид предложението на Управителния съвет на Европейския фонд за стратегически инвестиции (ЕФСИ) от 2 октомври 2015 г. за назначаването на изпълнителен директор на Фонда (C8-0304/2015),

               —

               като взе предвид член 7, параграф 6 от Регламент (EС) № 2015/1017 на Европейския парламент и на Съвета от 25 юни 2015 г. за Европейския фонд за стратегически инвестиции, Европейския консултантски център по инвестиционни въпроси и Европейския портал за инвестиционни проекти и за изменение на регламенти (ЕС) № 1291/2013 и (ЕС) № 1316/2013 — Европейски фонд за стратегически инвестиции (1),

               —

               като взе предвид своя правилник,

               —

               като взе предвид съвместните разисквания на комисията по бюджети и на комисията по икономически и парични въпроси в съответствие с член 55 от Правилника за дейността,

               —

               като взе предвид доклада на комисията по бюджети и на комисията по икономически и парични въпроси (A8-0292/2015),

               А.

               като има предвид, че съгласно член 7, параграф 6 от Регламент (EС) № 2015/1017 изпълнителният директор и заместник изпълнителният директор се назначават от Европейската инвестиционна банка (ЕИБ) след получаване на одобрението на Европейския парламент и след провеждането на открит и прозрачен процес на подбор в съответствие с процедурите на ЕИБ, по време на който Европейският парламент бива надлежно и своевременно информиран за всички етапи;

               Б.

               като има предвид, че на 2 октомври 2015 г. Управителният съвет на ЕФСИ прие предложение за назначаването на изпълнителен директор и на заместник изпълнителен директор на ЕФСИ и предаде предложението на Европейския парламент;

               В.

               като има предвид, че на 13 октомври 2015 г. комисията по бюджети и комисията по икономически и парични въпроси проведоха изслушване с Вилхелм Молтерер, предложеният кандидат за длъжността изпълнителен директор на ЕФСИ, по време на което той направи встъпително изявление, след което даде отговор на въпроси на членовете на двете комисии;

               1.

               Одобрява назначаването на Вилхелм Молтерер на длъжността изпълнителен директор на ЕФСИ;

               2.

               Възлага на своя председател да предаде настоящото решение на Съвета, на Комисията, на Европейската инвестиционна банка, както и на правителствата на държавите членки.

      (1)  ОВ L 169, 1.7.2015 г., стр. 1.


title: Решение (ЕС) 2015/287 на Европейската централна банка от 31 декември 2014 година относно внасянето на капитал, прехвърлянето на чуждестранни резервни активи и вноската за резервите и провизиите на Европейската централна банка от страна на Lietuvos bankas (ЕЦБ/2014/61)

text:
               21.2.2015

               BG

               Официален вестник на Европейския съюз

               L 50/44

         РЕШЕНИЕ (ЕС) 2015/287 НА ЕВРОПЕЙСКАТА ЦЕНТРАЛНА БАНКА
   от 31 декември 2014 година
   относно внасянето на капитал, прехвърлянето на чуждестранни резервни активи и вноската за резервите и провизиите на Европейската централна банка от страна на Lietuvos bankas (ЕЦБ/2014/61)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка, и по-специално членове 30.1, 30.3, 48.1 и 48.2 от него,
   като има предвид, че:

               (1)

               Съгласно член 1 от Решение 2014/509/ЕС на Съвета (1) в съответствие с член 140, параграф 2 от Договора за функционирането на Европейския съюз Литва изпълнява необходимите условия за приемане на еврото и дерогацията в полза на Литва, посочена в член 4 от Акта за присъединяване от 2003 г. (2), ще бъде отменена, считано от 1 януари 2015 г.

               (2)

               В член 48.1 от Устава на Европейската система на централните банки и на Европейската централна банка (наричан по-долу „Устава на ЕСЦБ“) е предвидено, че националната централна банка (НЦБ) на държава членка, чиято дерогация е била отменена, трябва да внесе записания от нея дял от капитала на Европейската централна банка (ЕЦБ) в същата степен, както и НЦБ на другите държави членки, чиято парична единица е еврото. НЦБ на настоящите държави членки, чиято парична единица е еврото, са внесли изцяло своите вноски в записания капитал на ЕЦБ (3). Теглото на Lietuvos bankas в капиталовия алгоритъм на ЕЦБ е 0,4132 %, съгласно член 2 от Решение ЕЦБ/2013/28 (4). Lietuvos bankas вече е внесла част от своя дял от записания капитал на ЕЦБ съгласно член 1 от Решение ЕЦБ/2013/31 (5). Поради това сумата, която остава да се плати, е 43 051 594,36 EUR, която се получава от умножаването на записания капитал на ЕЦБ (10 825 007 069,61 EUR) по теглото на Lietuvos bankas в капиталовия алгоритъм (0,4132 %), като се приспадне вече внесената част от дела ѝ в записания капитал на ЕЦБ.

               (3)

               Член 48.1 във връзка с член 30.1 от Устава на ЕСЦБ урежда задължението на НЦБ на държавата членка, чиято дерогация е била отменена, да прехвърли на ЕЦБ и чуждестранни резервни активи. Съгласно член 48.1 от Устава на ЕСЦБ сумата, която следва да бъде прехвърлена, се определя, като се умножи стойността в евро по приложимите към момента обменни курсове на чуждестранните резервни активи, които са били прехвърлени вече в ЕЦБ в съответствие с член 30.1 от Устава на ЕСЦБ, по съотношението между броя на дяловете, записани от съответната НЦБ, и броя на дяловете, които вече са били внесени от НЦБ на другите държави членки, чиято парична единица е еврото. При определянето на „чуждестранни[те] резервни активи, които са били прехвърлени вече в ЕЦБ в съответствие с член 30.1“ се вземат предвид предишните корекции на капиталовия алгоритъм (6) съгласно член 29.3 от Устава на ЕСЦБ и разширяванията на капиталовия алгоритъм на ЕЦБ по член 48.3 от Устава на ЕСЦБ (7). В резултат на това съгласно Решение ЕЦБ/2013/26 (8), равностойността в евро на вече прехвърлените на ЕЦБ според член 30.1 от Устава на ЕСЦБ чуждестранни резервни активи е 338 656 541,82 EUR.

               (4)

               Чуждестранните резервни активи, които Lietuvos bankas прехвърля, следва да са или да бъдат деноминирани в щатски долари и злато.

               (5)

               Съгласно член 30.3 от Устава на ЕСЦБ всяка НЦБ на държава членка, чиято парична единица е еврото, има право на вземанe към ЕЦБ, съответстващо на прехвърлените от нея на ЕЦБ чуждестранни резервни активи. По отношение на деноминацията и олихвяването на вземането на Lietuvos bankas следва да се прилагат разпоредбите относно деноминацията и олихвяването на вземанията, които вече са били записани от ЕЦБ в полза на НЦБ на държави членки, чиято парична единица е еврото (9).

               (6)

               Съгласно член 48.2 от Устава на ЕСЦБ НЦБ на държава членка, чиято дерогация е била отменена, предоставя средства за резервите на ЕЦБ и за провизиите, еквивалентни на резерви, както и за сумата към резервите и провизиите, в съответствие със салдото в отчета на приходите и разходите към 31 декември на годината, предхождаща отмяната на дерогацията. Размерът на вноската се определя в съответствие с член 48.2 от Устава на ЕСЦБ.

               (7)

               По аналогия на член 3.5 от Процедурния правилник на Европейската централна банка (10) управителят на Lietuvos bankas имаше възможност да направи забележки относно настоящото решение преди неговото приемане,

         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение:

               а)

               „чуждестранни резервни активи“ са злато или щатски долари;

               б)

               „злато“ е тройунции чисто злато във формата на кюлчета с валиден лондонски стандарт, както е определен от London Bullion Market Association;

               в)

               „щатски долари“ са законната парична единица на Съединените американски щати.

         Член 2
   Размер и форма на внесения капитал
   1.   С действие от 1 януари 2015 г. Lietuvos bankas изплаща оставащата част от дела си в записания капитал на ЕЦБ, която възлиза на 43 051 594,36 EUR.
   2.   На 2 януари 2015 г. Lietuvos bankas плаща на ЕЦБ сумата, определена в параграф 1, посредством отделен превод чрез Трансевропейската автоматизирана система за брутен сетълмент на експресни преводи в реално време (TARGET2).
   3.   На 2 януари 2015 г. Lietuvos bankas плаща на ЕЦБ, с отделен превод през TARGET2, начислената на 1 януари 2015 г. лихва върху сумата, дължима на ЕЦБ съгласно параграф 2. Тази лихва се изчислява на дневна база, като се използва лихвената конвенция „реален брой изминали дни върху 360“, по лихвен процент, равен на пределния лихвен процент, използван от Евросистемата в последната ѝ основна операция по рефинансиране.
   Член 3
   Прехвърляне на чуждестранни резервни активи
   1.   В съответствие с настоящия член и свързаната с него уредба, Lietuvos bankas прехвърля на ЕЦБ с действие от 1 януари 2015 г. чуждестранни резервни активи на стойност 338 656 541,82 EUR, както следва:

               Парични наличности в щатски долари — равностойност в евро

               Злато — равностойност в евро

               Обща сума — равностойност в евро

               287 858 060,55

               50 798 481,27

               338 656 541,82

         2.   Равностойността в евро на чуждестранните резервни активи, подлежащи на прехвърляне от Lietuvos bankas съгласно параграф 1, се изчислява въз основа на обменните курсове между еврото и щатския долар, установени в резултат на 24-часовата писмена консултативна процедура на 31 декември 2014 г. между Евросистемата и Lietuvos bankas, и по отношение на златото — въз основа на цената в щатски долари на тройунция чисто злато, установена по фиксинга на златото в Лондон в 10,30 ч. лондонско време на 31 декември 2014 г.
   3.   ЕЦБ потвърждава пред Lietuvos bankas във възможно най-кратък срок сумата, изчислена в съответствие с параграф 2.
   4.   В съответствие с параграф 1 Lietuvos bankas е задължена да преведе на ЕЦБ парични наличности в щатски долари, които съответстват на равностойността в евро, установена в таблицата по параграф 1.
   5.   Прехвърлянето на паричните наличности в щатски долари, които съответстват на равностойността в евро, установена в таблицата по параграф 1, се осъществява по сметки, определени от ЕЦБ. Датата на сетълмент за паричните наличности в щатски долари, подлежащи на прехвърляне на ЕЦБ, е 5 януари 2015 г. Lietuvos bankas е задължена да направи нареждания за изпълнение на това прехвърляне към ЕЦБ.
   6.   Стойността на златото, което Lietuvos bankas прехвърля на ЕЦБ в съответствие с параграф 1, е възможно най-близо до, но не повече от 50 798 481,27 EUR.
   7.   Lietuvos bankas е задължена да прехвърли златото, посочено в параграф 1, в неинвестирана форма, по сметки и на места, определени от ЕЦБ. Датата на сетълмент за златото, подлежащо на прехвърляне на ЕЦБ, е 5 януари 2015 г. Lietuvos bankas е задължена да направи нареждания за изпълнение на това прехвърляне към ЕЦБ.
   8.   Ако Lietuvos bankas прехвърли злато на ЕЦБ с по-ниска стойност от определената в параграф 1, то на 5 януари 2015 г. тя е задължена да прехвърли парични наличности в щатски долари, равностойни на недостига, по сметка на ЕЦБ, определена от ЕЦБ. Тези парични наличности в щатски долари не представляват част от чуждестранните резервни активи, които Lietuvos bankas прехвърля на ЕЦБ в съответствие с параграф 4.
   9.   При разлика между посочената в параграф 1 равностойност в евро на общата сума и посочената в член 4, параграф 1 сума, разликата се плаща в съответствие със Споразумението между Lietuvos bankas и Европейската централна банка от 31 декември 2014 г. относно вземането, записано от Европейската централна банка в полза на Lietuvos bankas по член 30.3 от Устава на Европейската система на централните банки и на Европейската централна банка (11).
   Член 4
   Деноминация, олихвяване и падеж на вземането, равностойно на вноската
   1.   При условията на член 3 относно датите на сетълмента на прехвърлянията на чуждестранни резервни активи, ЕЦБ записва в полза на Lietuvos bankas, с действие от 1 януари 2015 г., вземане, деноминирано в евро, равностойно на общата сума на вноската на Lietuvos bankas в чуждестранни резервни активи. Вземането съответства на 239 453 709,58 EUR.
   2.   Върху записаното от ЕЦБ в полза на Lietuvos bankas вземане се дължи лихва от датата на сетълмента. Начислената лихва се изчислява на дневна база, като се използва лихвената конвенция „реален брой изминали дни върху 360“, по лихвен процент равен на 85 % от пределния лихвен процент, използван от Евросистемата в последната ѝ основна операция по рефинансиране.
   3.   Начислената лихва, изчислена в съответствие с параграф 2, се изплаща на Lietuvos bankas в края на всяка финансова година. ЕЦБ уведомява Lietuvos bankas за натрупаната сума всяко тримесечие.
   4.   Вземането е невъзстановяемо.
   Член 5
   Вноска за резервите и провизиите на ЕЦБ
   1.   С действие от 1 януари 2015 г. Lietuvos bankas внася средства за резервите на ЕЦБ, за провизиите, еквивалентни на резерви, както и за сумата към резервите и провизиите, в съответствие с баланса на отчета за приходите и разходите към 31 декември 2014 г.
   2.   Подлежащите на внасяне от Lietuvos bankas суми се определят в съответствие с член 48.2 от Устава на ЕСЦБ. Позоваванията в член 48.2 на „броя на дяловете, записан от съответната централна банка“ и „броя на дяловете, които вече са били внесени от останалите централни банки“ се отнасят до съответните тегла на Lietuvos bankas и на НЦБ на останалите държави членки, чиято парична единица е еврото, в капиталовия алгоритъм на ЕЦБ съгласно Решение ЕЦБ/2013/26.
   3.   За целите на параграф 1 „резервите на ЕЦБ“ и „провизиите, еквивалентни на резерви“ включват общия резервен фонд на ЕЦБ, салдата по сметки за преоценки и провизиите за валутен, лихвен и кредитен риск, риск от промяна в пазарните цени и риск от промяна на цената на златото.
   4.   Най-късно на първия работен ден, след като Управителният съвет одобри годишния отчет на ЕЦБ за 2014 г., ЕЦБ следва да изчисли и потвърди пред Lietuvos bankas вноската, която Lietuvos bankas внася по параграф 1.
   5.   На втория работен ден, след като Управителният съвет одобри годишния отчет на ЕЦБ за 2014 г., Lietuvos bankas плаща на ЕЦБ, чрез TARGET2:

               а)

               дължимата на ЕЦБ сума, изчислена съгласно параграф 4, като се приспадне прехвърлената сума, надвишаваща вземането, посочено в член 4, параграф 1 на датата на сетълмента, уредена в член 3, параграф 5 и член 3, параграф 7 („авансова вноска“), ако има такава; и

               б)

               начислената от 1 януари 2015 г. до датата на плащането лихва върху дължимата на ЕЦБ сума, изчислена съгласно параграф 4, като се приспадне авансовата вноска.

         6.   Всяка лихва, начислена по параграф 5, буква б), се изчислява на дневна база, като се използва лихвената конвенция „реален брой изминали дни върху 360“ по лихвен процент, равен на пределния лихвен процент, използван от Евросистемата в последната ѝ основна операция по рефинансиране.
   Член 6
   Компетенции
   1.   Доколкото е необходимо, Изпълнителният съвет на ЕЦБ дава указания на Lietuvos bankas за допълнително конкретизиране и въвеждане в действие на разпоредбите от настоящото решение и за установяване на подходящи средства за разрешаване на всеки проблем, който може да възникне.
   2.   Всяко указание, издадено от Изпълнителния съвет по параграф 1, се съобщава незабавно на Управителния съвет и Изпълнителният съвет спазва решенията на Управителния съвет по него.
   Член 7
   Заключителна разпоредба
   Настоящото решение влиза в сила на 1 януари 2015 година.

      Съставено във Франкфурт на Майн на 31 декември 2014 година.

            Председател на ЕЦБ

         Mario DRAGHI

      (1)  Решение 2014/509/ЕС на Съвета от 23 юли 2014 г. относно приемането на еврото от Литва на 1 януари 2015 г. (ОВ L 228, 31.7.2014 г., стр. 29).

      (2)  Акт относно условията за присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република и промените в Учредителните договори на Европейския съюз (ОВ L 236, 23.9.2003 г., стр. 33).

      (3)  Решение ЕЦБ/2013/30 от 29 август 2013 г. относно внасянето на капитала на Европейската централна банка от националните централни банки на държавите членки, чиято парична единица е еврото (ОВ L 16, 21.1.2014 г., стр. 61).

      (4)  Решение ЕЦБ/2013/28 от 29 август 2013 г. относно процентното участие на националните централни банки в алгоритъма за записване на капитала на Европейската централна банка (ОВ L 16, 21.1.2014 г., стр. 53).

      (5)  Решение ЕЦБ/2013/31 от 30 август 2013 г. относно внасянето на капитала на Европейската централна банка от националните централни банки извън еврозоната (ОВ L 16, 21.1.2014 г., стр. 63).

      (6)  Вж. бележка под линия 4.

      (7)  Решение ЕЦБ/2013/17 от 21 юни 2013 г. относно процентното участие на националните централни банки в алгоритъма за записване на капитала на Европейската централна банка (ОВ L 187, 6.7.2013 г., стр. 15).

      (8)  Решение ЕЦБ/2013/26 от 29 август 2013 г. относно мерките, необходими за вноската в акумулираната стойност на собствения капитал на Европейската централна банка и за коригиране на вземанията на националните централни банки, съответстващи на прехвърлените чуждестранни резервни активи (ОВ L 16, 21.1.2014 г., стр. 47).

      (9)  Съгласно Насоки ЕЦБ/2000/15 от 3 ноември 1998 г., изменени с Насоки от 16 ноември 2000 г. относно състава, оценката и условията за първоначалното прехвърляне на чуждестранни резервни активи, както и деноминирането и олихвяването на съответни вземания (ОВ L 336, 30.12.2000 г., стр. 114).

      (10)  Решение ЕЦБ/2004/2 от 19 февруари 2004 г. за приемане на Процедурния правилник на Европейската централна банка (ОВ L 80, 18.3.2004 г., стр. 33).

      (11)  ОВ C 64, 21.2.2015 г., стр. 5.


title: 2010/427/ЕС: Решение на Съвета от 26 юли 2010 година за определяне на организацията и функционирането на Европейската служба за външна дейност

text:
               3.8.2010

               BG

               Официален вестник на Европейския съюз

               L 201/30

         РЕШЕНИЕ НА СЪВЕТА
   от 26 юли 2010 година
   за определяне на организацията и функционирането на Европейската служба за външна дейност
   (2010/427/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 27, параграф 3 от него,
   като взе предвид предложението на върховния представител на Съюза по въпросите на външните работи и политиката на сигурност („върховния представител“),
   като взе предвид становището на Европейския парламент,
   като взе предвид одобрението на Европейската комисия,
   като има предвид, че:

               (1)

               Целта на настоящото решение е да се определят организацията и функционирането на Европейската служба за външна дейност („ЕСВД“) — функционално независим орган на Съюза под ръководството на върховния представител, създаден съгласно член 27, параграф 3 от Договора за Европейския съюз („ДЕС“), изменен с Договора от Лисабон. Настоящото решение, и по-специално позоваването на „върховния представител“, ще се тълкува в съответствие с различните му функции съгласно член 18 ДЕС.

               (2)

               В съответствие с член 21, параграф 3, втора алинея ДЕС Съюзът ще следи за съгласуваността между различните области на външната си дейност, както и между тези области и другите си политики. Съветът и Комисията, подпомагани от върховния представител, ще осигуряват тази съгласуваност и ще си сътрудничат за тази цел.

               (3)

               ЕСВД ще подпомага върховния представител, който също така е заместник-председател на Комисията и председател на Съвета по външни работи, при изпълнението на неговите функции по провеждане на общата външна политика и политика на сигурност на Съюза („ОВППС“) и осигуряване на съгласуваност на външната дейност на Съюза, както е посочено по-конкретно в членове 18 и 27 ДЕС. ЕСВД ще подкрепя върховния представител в неговото качество на председател на Съвета по външни работи, без да се засягат обичайните задачи на генералния секретариат на Съвета. ЕСВД ще подкрепя върховния представител и в неговото качество на заместник-председател на Комисията за изпълнение на задълженията му в рамките на Комисията, свързани с отговорностите, които са ѝ предоставени в областта на външните отношения, и с координирането на другите аспекти на външната дейност на Съюза, без да се засягат обичайните задачи на службите на Комисията.

               (4)

               В своя принос към програмите на Съюза за външно сътрудничество ЕСВД следва да се стреми да осигури, че програмите изпълняват целите на външната дейност, както е посочено в член 21 ДЕС, по-специално в параграф 2, буква г) от него, и че зачитат целите на политиката за развитие на Съюза в съответствие с член 208 от Договора за функционирането на Европейския съюз („ДФЕС“). Във връзка с това ЕСВД следва също така да насърчава изпълнението на целите на Европейския консенсус за развитие (1) и на Европейския консенсус относно хуманитарната помощ (2).

               (5)

               В съответствие с Договора от Лисабон за изпълнението на неговите разпоредби ЕСВД трябва да започне да функционира възможно най-бързо след влизането в сила на посочения договор.

               (6)

               Европейският парламент ще участва пълноценно във външната дейност на Съюза, включително като осъществява функции по политически контрол, както е предвидено в член 14, параграф 1 ДЕС, и по законодателни и бюджетни въпроси, както е установено в Договорите. Освен това, в съответствие с член 36 ДЕС, върховният представител ще се консултира редовно с Европейския парламент по главните аспекти и основните решения в областта на ОВППС и ще гарантира, че възгледите на Европейския парламент надлежно са взети предвид. ЕСВД ще подпомага върховния представител по тези въпроси. Следва да се предвидят специални разпоредби за достъпа на членове на Европейския парламент до класифицирани документи и информация в областта на ОВППС. До приемането на такива разпоредби се прилагат съществуващите разпоредби съгласно Междуинституционалното споразумение от20 ноември 2002 г. между Европейския парламент и Съвета относно достъпа на Европейския парламент до чувствителна информация на Съвета в областта на политика за сигурност и отбрана (3).

               (7)

               Върховният представител или негов представител следва да упражнява правомощията, предвидени в съответните актове за създаването на Европейската агенция по отбрана (4), Сателитния център на Европейския съюз (5), Европейския институт за изследване на сигурността (6) и Европейския колеж по сигурност и отбрана (7). ЕСВД следва да предоставя на тези образувания подкрепата, която понастоящем им предоставя генералният секретариат на Съвета.

               (8)

               Следва да се приемат разпоредби относно персонала на ЕСВД и неговото набиране, когато такива разпоредби са необходими за определянето на организацията и функционирането на ЕСВД. Успоредно с това, в съответствие с член 336 ДФЕС, следва да се направят необходимите изменения на Правилника за длъжностните лица на Европейските общности („Правилник за длъжностните лица“) и на Условията за работа на другите служители на Общностите (8) („Условията за работа“), без да се засяга член 298 ДФЕС. По въпроси, свързани с нейния персонал, ЕСВД следва да се третира като институция по смисъла на Правилника за длъжностните лица и Условията за работа. Върховният представител ще бъде органът по назначаване както на длъжностните лица, за които се прилага Правилникът за длъжностните лица, така и на служителите, за които се прилагат Условията за работа. Броят на длъжностните лица и на другите служители на ЕСВД ще се определя всяка година като част от бюджетната процедура и ще се отразява в щатното разписание.

               (9)

               При изпълнение на задълженията си и в поведението си персоналът на ЕСВД следва да се ръководи единствено от интереса на Съюза.

               (10)

               Набирането на персонал следва да се основава на заслуги, като осигурява адекватно географско равновесие и равновесие между половете. Персоналът на ЕСВД следва да включва значимо присъствие на граждани от всички държави-членки. Предвиденият за 2013 г. преглед следва да обхваща и този въпрос, включително, ако е подходящо, предложения за допълнителни конкретни мерки за коригиране на евентуалните неравновесия.

               (11)

               В съответствие с член 27, параграф 3 ДЕС ЕСВД ще включва длъжностни лица от генералния секретариат на Съвета и от Комисията, както и персонал от дипломатическите служби на държавите-членки. За тази цел съответните отдели и функции в генералния секретариат на Съвета и в Комисията ще се прехвърлят към ЕСВД заедно с длъжностните лица и срочно наетите служители, заемащи длъжност в тези отдели или изпълняващи такива функции. Преди 1 юли 2013 г. ЕСВД ще назначава предимно длъжностни лица от генералния секретариат на Съвета и от Комисията, както и персонал от дипломатическите служби на държавите-членки. След тази дата всички длъжностни лица и други служители на Европейския съюз следва да могат да се кандидатират за свободните позиции в ЕСВД.

               (12)

               В отделни случаи ЕСВД може да прибягва до използването на специализирани командировани национални експерти („КНЕ“), които ще бъдат под ръководството на върховния представител. КНЕ, които заемат длъжност в ЕСВД, няма да бъдат причислявани към квотата от една трета от целия персонал на ЕСДВ на ниво администратори („AD“), която персоналът от държавите-членки следва да представлява, когато ЕСДВ ще е достигнала пълния си капацитет. Прехвърлянето им в хода на създаване на ЕСВД няма да става автоматично и ще зависи от съгласието на органите на държавите-членки на произход. До датата на изтичане на договора на КНЕ, прехвърлен в ЕСВД съгласно член 7, съответната длъжност ще се изменя в длъжност на срочно нает служител, когато изпълняваната от КНЕ функция отговаря на функция, обикновено изпълнявана от персонал на ниво AD, при положение че необходимата длъжност е налична съгласно щатното разпределение.

               (13)

               Комисията и ЕСВД ще договорят подробните условия, свързани с даването на указания от Комисията на делегациите. Те следва да предвиждат по-специално, че когато Комисията дава указания на делегациите, тя едновременно с това представя копие от тях на ръководителя на делегацията и на централната администрация на ЕСВД.

               (14)

               Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (9) („Финансовия регламент“), следва да бъде изменен с оглед включването на ЕСВД в член 1 от него, с отделен раздел в бюджета на Съюза. Както и при другите институции, в съответствие с приложимите правила, част от годишния доклад на Сметната палата ще бъде също така посветен и на ЕСВД, а ЕСВД ще предоставя отговор на тези доклади. ЕСВД ще подлежи на процедурите относно освобождаването от отговорност, както е предвидено в член 319 ДФЕС и в членове 145—147 от Финансовия регламент. Върховният представител ще осигурява на Европейския парламент цялата необходима подкрепа за упражняване на правомощието на Европейския парламент като орган по освобождаването от отговорност. Изпълнението на оперативния бюджет ще бъде отговорност на Комисията в съответствие с член 317 ДФЕС. Решенията, които имат финансови последици, ще отчитат по-специално отговорностите, установени в дял IV от Финансовия регламент, особено членове 64—68 от него по отношение на отговорността на финансовите участници и член 75 от него по отношение на разходните операции.

               (15)

               Създаването на ЕСВД следва да се ръководи от принципа на ефективност от гледна точка на разходите и да се стреми към бюджетен неутралитет. За тази цел ще трябва да се използват преходни разпоредби и постепенно изграждане на капацитет. Следва да се избягва излишното дублиране на задачи, функции и ресурси с други структури. Следва да се използват всички възможности за оптимизиране.
               Освен това ще бъдат необходими редица допълнителни длъжности за временно наети служители от държавите-членки, които ще следва да се финансират в рамките на действащата многогодишна финансова рамка.

               (16)

               Следва да се установят правила, обхващащи дейностите на ЕСВД и нейния персонал по отношение на сигурността, защитата на класифицираната информация и прозрачността.

               (17)

               Напомня се, че Протоколът за привилегиите и имунитетите на Европейския съюз ще се прилага за ЕСВД, нейните длъжностни лица и служители, за които ще се прилага или Правилникът за длъжностните лица, или Условията за работа.

               (18)

               Европейският съюз и Европейската общност за атомна енергия продължават да използват единна институционална рамка. Ето защо е от съществено значение да се осигури съгласуваност във външните отношения на двете и да се позволи на делегациите на Съюза да поемат представителството на Европейската общност за атомна енергия в трети държави и международни организации.

               (19)

               До средата на 2013 г. върховният представител следва на направи преглед на организацията и функционирането на ЕСВД, при необходимост придружен от предложения за преразглеждане на настоящото решение. Подобно преразглеждане следва да бъде прието не по-късно от началото на 2014 г.,

         ПРИЕ НАСТОЯЩОТО РЕШЕНИЕ:
   Член 1
   Естество и приложно поле
   1.   С настоящото решение се определят организацията и функционирането на Европейската служба за външна дейност („ЕСВД“).
   2.   ЕСВД, чиято централа е в Брюксел, е функционално независим орган на Европейския съюз, отделен от генералния секретариат на Съвета и от Комисията, с необходимата правоспособност, за да изпълнява задачите си и да постига целите си.
   3.   ЕСВД се намира под ръководството на върховния представител на Съюза по въпросите на външните работи и политиката на сигурност („върховен представител“).
   4.   ЕСВД се състои от централна администрация и от делегациите на Съюза в трети държави и международни организации.
   Член 2
   Задачи
   1.   ЕСВД подпомага върховния представител при изпълнението на неговите функции, както е посочено по-конкретно в членове 18 и 27 ДЕС:

               —

               при изпълнението на неговите функции по провеждане на общата външна политика и политика на сигурност на Европейския съюз („ОВППС“), включително общата политика за сигурност и отбрана (ОПСО), да допринесе с предложенията си за разработването на тази политика, която той изпълнява съгласно възложения му от Съвета мандат, и да осигурява съгласуваност на външната дейност на Съюза,

               —

               в неговото качество на председател на Съвета по външни работи, без да се засягат обичайните задачи на генералния секретариат на Съвета,

               —

               в неговото качество на заместник-председател на Комисията за изпълнение в рамките на Комисията на отговорностите, които са ѝ предоставени в областта на външните отношения и за координиране на другите аспекти на външната дейност на Съюза, без да се засягат обичайните задачи на службите на Комисията.

         2.   ЕСВД подпомага председателя на Европейския съвет, председателя на Комисията и Комисията при упражняването на съответните им функции в областта на външните отношения.
   Член 3
   Сътрудничество
   1.   ЕСВД подпомага и сътрудничи с дипломатическите служби на държавите-членки, както и с генералния секретариат на Съвета и службите на Комисията, за да осигури съгласуваност както между различните области на външната дейност на Съюза, така и между тези области и другите политики на Съюза.
   2.   При упражняване на съответните им функции ЕСВД и службите на Комисията провеждат взаимни консултации по всички въпроси, свързани с външната дейност на Съюза, с изключение на въпросите, обхванати от ОПСО. ЕСВД участва в подготвителната работа и в процедурите, свързани с подготвянето от Комисията на актове в тази област.
   Настоящият параграф се изпълнява в съответствие с дял V, глава I ДЕС и член 205 ДФЕС.
   3.   ЕСВД може да установява договорености на равнище служби със съответните служби на генералния секретариат на Съвета, на Комисията или други звена или междуинституционални органи на Съюза.
   4.   ЕСВД оказва необходимата подкрепа и сътрудничество на другите институции и органи на Съюза, по-специално на Европейския парламент. ЕСВД може също да получава подкрепа и сътрудничество от тези институции и органи, включително агенции, когато е подходящо. Вътрешният одитор на ЕСВД ще сътрудничи с вътрешния одитор на Комисията с цел да се осигури съгласувана политика на одит, по-специално по отношение на отговорността на Комисията за оперативните разходи. Освен това ЕСВД си сътрудничи с Европейската служба за борба с измамите („OLAF“) в съответствие с Регламент (ЕО) № 1073/1999 (10). По-специално ЕСВД приема без забавяне изискваното съгласно посочения регламент решение относно реда и условията за вътрешни разследвания. Както е предвидено в посочения регламент, както държавите-членки, в съответствие с националните си разпоредби, така и институциите оказват необходимата помощ на служителите на OLAF за улесняване изпълнението на техните задачи.
   Член 4
   Централна администрация на ЕСДВ
   1.   ЕСВД се управлява от изпълнителен генерален секретар, който ще работи под ръководството на върховния представител. Изпълнителният генерален секретар предприема всички необходими мерки за осигуряване на безпрепятственото функциониране на ЕСВД, включително нейното административно и бюджетно управление. Изпълнителният генерален секретар осигурява ефективна координация между всички отдели в централната администрация, както и с делегациите на Съюза.
   2.   Изпълнителният генерален секретар се подпомага от двама заместник генерални секретари.
   3.   Централната администрация на ЕСВД е организирана в генерални дирекции.

               а)

               По-специално тя включва:

                           —

                           няколко генерални дирекции, които се състоят от отдели по географски признак, обхващащи всички държави и региони в света, както и многостранни и тематични отдели. Тези отдели осъществяват координация, когато е необходимо, с генералния секретариат на Съвета и със съответните служби на Комисията,

                           —

                           генерална дирекция по въпроси, свързани с администрацията, набирането на персонал, бюджета, сигурността и комуникационната и информационна система, която генерална дирекция работи в рамките на ЕСВД и се управлява от изпълнителния генерален секретар. В съответствие с обичайните правила за набиране на персонал върховният представител назначава генерален директор по въпросите, свързани с бюджета и администрацията, който работи под ръководството на върховния представител. Генералният директор отговаря пред върховния представител за административното и вътрешното бюджетно управление на ЕСВД. Той спазва бюджетните редове и административните правила, които са приложими в частта на раздел III от бюджета на Съюза, който попада в раздел 5 от многогодишната финансова рамка,

                           —

                           дирекцията за управление и планиране при кризи, способностите за планиране и провеждане на граждански операции, военния персонал на Европейския съюз и Ситуационния център на Европейския съюз, които се намират под прякото ръководство и отговорност на върховния представител и които го подпомагат в задачите му по провеждане на ОВППС на Съюза в съответствие с разпоредбите на Договора, при зачитане на другите области на компетентност на Съюза, в съответствие с член 40 ДЕС.

                     Зачитат се спецификите на тези структури, както и особеностите на техните функции, наемането и статута на персонала.
               Осигурява се пълна координация между всички структури на ЕСВД.

               б)

               Централната администрация на ЕСВД включва също така:

                           —

                           отдел за планиране на стратегическата политика,

                           —

                           правен отдел под административното ръководство на изпълнителния генерален секретар, който работи в тясно сътрудничество с правните служби на Съвета и на Комисията,

                           —

                           отдели за междуинституционални отношения, информация и публична дипломация, вътрешен одит и проверки, както и за защита на личните данни.

         4.   Върховният представител определя председателите на подготвителните органи на Съвета, които се председателстват от представител на върховния представител, включително председателя на Комитета по политика и сигурност, в съответствие с подробните правила, уредени в приложение II към Решение 2009/908/ЕС на Съвета от 1 декември 2009 г. за установяване на мерките за прилагане на Решението на Европейския съвет относно председателството на Съвета и относно председателството на подготвителните органи на Съвета (11).
   5.   Върховният представител и ЕСВД се подпомагат, когато е необходимо, от генералния секретариат на Съвета и съответните отдели на Комисията. За тази цел ЕСВД, генералният секретариат на Съвета и съответните отдели на Комисията могат да установяват договорености на равнище служби.
   Член 5
   Делегации на Съюза
   1.   Решението за откриване или закриване на делегация се приема от върховния представител в съгласие със Съвета и Комисията.
   2.   Всяка делегация на Съюза се намира под ръководството на ръководителя на делегацията.
   Всички членове на персонала на делегацията, независимо от техния статут, и всички дейности на делегацията се намират под ръководството на ръководителя на делегацията. Той отговаря пред върховния представител за цялостното управление на дейността на делегацията и за осигуряването на координация на всички дейности на Съюза.
   Персоналът на делегациите включва персонала на ЕСВД и, когато е подходящо във връзка с изпълнението на бюджета на Съюза и на тези от политиките на Съюза, които не попадат в областта на компетентност на ЕСВД, персонала на Комисията.
   3.   Ръководителят на делегацията получава указания от върховния представител и ЕСВД и носи отговорност за тяхното изпълнение.
   В областите, в които Комисията упражнява правомощията, предоставени ѝ по силата на Договорите, тя може, в съответствие с член 221, параграф 2 ДФЕС, също да дава указания на делегациите, които се изпълняват под цялостната отговорност на ръководителя на делегацията.
   4.   Ръководителят на делегацията усвоява оперативните бюджетни кредити във връзка с проекти на Съюза в съответната трета държава, в която са вторично делегирани от Комисията, в съответствие с Финансовия регламент.
   5.   Функционирането на всяка делегация се оценява периодично от изпълнителния генерален секретар на ЕСВД; оценката включва финансов и административен одит. За тази цел изпълнителният генерален секретар на ЕСВД може да поиска подпомагане от съответните отдели на Комисията. В допълнение към вътрешните мерки на ЕСВД OLAF упражнява правомощията си, по-конкретно като прилага мерки за борба с измамите в съответствие с Регламент (ЕО) № 1073/1999.
   6.   Върховният представител влиза в необходимите договорености със съответната приемаща страна, международна организация или трета държава. По-специално върховният представител предприема необходимите мерки, за да се гарантира, че приемащите държави предоставят на делегациите на Съюза, на техния персонал и тяхната собственост привилегии и имунитети, съответстващи на посочените във Виенската конвенция за дипломатическите отношения от 18 април 1961 г.
   7.   В контактите си с международните организации или третите държави, към които са акредитирани, делегациите на Съюза разполагат с капацитет да отговорят на нуждите на други институции на Съюза, по-специално Европейския парламент.
   8.   Ръководителят на делегацията има правото да представлява Съюза в държавата, в която е акредитирана делегацията, по-специално при сключване на договори или като страна в съдебно производство.
   9.   Делегациите на Съюза работят в тясно сътрудничество и обменят информация с дипломатическите служби на държавите-членки.
   10.   По искане на държавите-членки и в съответствие с член 35, трета алинея ДЕС делегациите на Съюза подпомагат държавите-членки в дипломатическите им отношения и в ролята им за предоставяне на консулска защита на гражданите на Съюза в трети държави, без това да има отражение върху ресурсите.
   Член 6
   Персонал
   1.   Настоящият член, с изключение на параграф 3, се прилага, без да се засягат Правилникът за длъжностните лица на Европейските общности („Правилникът за длъжностните лица“) и Условията за работа на другите служители на Общностите („Условията за работа“), включително измененията на тези правила, в съответствие с член 336 ДФЕС, с оглед на тяхното адаптиране към потребностите на ЕСВД.
   2.   ЕСВД се състои от длъжностни лица и други служители на Европейския съюз, включително служители от дипломатическите служби на държавите-членки, назначени като срочно наети служители.
   Правилникът за длъжностните лица и Условията за работа се прилагат към този персонал.
   3.   Ако е необходимо, в конкретни случаи ЕСВД може да използва ограничен брой специализирани командировани национални експерти („КНЕ“).
   Върховният представител приема правила, съответстващи на установените в Решение 2003/479/ЕО на Съвета от 16 юни 2003 г. относно правилата, приложими за националните експерти и военния персонал, командирован в генералния секретариат на Съвета (12), съгласно които КНЕ са на разположение на ЕСВД с цел предоставяне на специализиран експертен опит.
   4.   При изпълнение на задълженията си и в поведението си членовете на персонала на ЕСВД се ръководят единствено от интересите на Съюза. Без да се засягат член 2, параграф 1, трето тире, член 2, параграф 2 и член 5, параграф 3, те не търсят, нито приемат указания от никое правителство, орган, организация или лице извън ЕСВД и от никоя служба или лице, с изключение на върховния представител. В съответствие с член 11, втора алинея от Правилника за длъжностните лица персоналът на ЕСВД не приема заплащане от какъвто и да било вид от други източници, различни от ЕСВД.
   5.   Правомощията, предоставени на назначаващия орган съгласно Правилника за длъжностните лица и на органа, оправомощен да сключва договори съгласно Условията за работа, се поверяват на върховния представител, който може да ги делегира в рамките на ЕСВД.
   6.   Набирането на персонал в ЕСВД се основава на заслуги, като същевременно осигурява адекватно географско равновесие и равновесие между половете. Персоналът на ЕСВД включва значимо присъствие на граждани от всички държави-членки. Прегледът, предвиден в член 13, параграф 3, обхваща също така, по целесъобразност, предложения за допълнителни конкретни мерки за коригиране на възможни неравновесия.
   7.   Длъжностните лица на Съюза и срочно наетите служители от дипломатическите служби на държавите-членки имат еднакви права и задължения и се третират еднакво, по-специално по отношение на допустимостта им да заемат всички длъжности при равностойни условия. Не се прави разграничение между срочно наетите служители от националните дипломатически служби и длъжностните лица на Съюза по отношение на разпределянето на задълженията във всички области на дейностите и политиките, изпълнявани от ЕСВД. В съответствие с разпоредбите на Финансовия регламент държавите-членки подпомагат Съюза в изпълнението на финансовите задължения на срочно наети служители на ЕСВД, идващи от дипломатическите служби на държавите-членки, произтичащи от отговорностите по член 66 от Финансовия регламент.
   8.   Върховният представител установява процедури за подбор на персонала на ЕСВД, които се организират при прозрачност въз основа на заслуги, с цел да се осигурят услугите на персонал с най-високо ниво на компетентност, ефикасност и почтеност, като същевременно се осигури адекватно географско равновесие и равновесие между половете, както и значимо присъствие на граждани на всички държави-членки в ЕСВД. Представители на държавите-членки, генералният секретариат на Съвета и Комисията участват в процедурата за набиране на персонал за свободни длъжности в ЕСВД.
   9.   Когато ЕСВД достигне пълния си капацитет, персоналът от държавите-членки, посочен в параграф 2, първа алинея, следва да представлява най-малко една трета от целия персонал на ЕСВД на ниво AD. По същия начин безсрочно наетите длъжностни лица на Съюза следва да представляват поне 60 % от целия персонал на ЕСВД на ниво AD, включително служители от дипломатическите служби на държавите-членки, които са станали безсрочно наети длъжностни лица на Съюза, в съответствие с разпоредбите на Правилника за длъжностните лица. Всяка година върховният представител представя на Европейския парламент и на Съвета доклад относно заемането на длъжности в ЕСВД.
   10.   Върховният представител определя правилата относно мобилността, за да се гарантира, че персоналът на ЕСВД може да се възползва от висока степен на мобилност. По отношение на персонала, посочен в член 4, параграф 3, буква а), трето тире, се прилагат конкретни и подробни правила. По принцип целият персонал на ЕСВД периодично е на служба в делегациите на Съюза. Върховният представител създава правила за тази цел.
   11.   В съответствие с приложимите разпоредби на националното си право всяка държава-членка предоставя на своите длъжностни лица, които са станали срочно наети служители в ЕСВД, гаранция за незабавно възстановяване на предишната им длъжност в края на службата им в ЕСВД. В съответствие с разпоредбите на член 50б от Условията за работа прослуженото време не надхвърля осем години, освен ако не е удължено за максималния срок от две години при извънредни обстоятелства и в интерес на службата.
   Длъжностните лица на Съюза на служба в ЕСВД имат право да кандидатстват за длъжности в институцията, която първоначално ги е наела, при същите условия, както и вътрешните кандидати.
   12.   Предприемат се мерки за предоставяне на персонала на ЕСВД на необходимото общо обучение, което се основава по-специално на съществуващите практики и структури на национално равнище и на равнище Съюз. Върховният представител предприема подходящи мерки за тази цел в срок една година след влизането в сила на настоящото решение.
   Член 7
   Преходни разпоредби относно персонала
   1.   Съответните отдели и функции в генералния секретариат на Съвета и в Комисията, изброени в приложението, се прехвърлят към ЕСВД. Длъжностните лица и срочно наетите служители, заемащи длъжност в отделите или изпълняващи функциите, които са посочени в приложението, се прехвърлят към ЕСВД. Това се прилага mutatis mutandis за договорно наетите и местни служители, назначени в тези отдели и за тези функции. КНЕ в тези отдели или на тези функции също се прехвърлят към ЕСВД със съгласието на органите на държавата-членка на произход.
   Тези прехвърляния пораждат действие на 1 януари 2011 г.
   В съответствие с Правилника за длъжностните лица при прехвърлянето към ЕСВД върховният представител назначава всяко длъжностно лице на длъжност в неговата функционална група, която отговаря на степента на длъжностното лице.
   2.   Процедурите за набиране на персонал за длъжности, прехвърлени към ЕСВД, които са в ход към датата на влизане в сила на настоящото решение, остават в сила: те продължават и приключват под ръководството на върховния представител в съответствие със съответните обявления за свободни длъжности и приложимите правила на Правилника за длъжностните лица и Условията за работа.
   Член 8
   Бюджет
   1.   Функцията на разпоредител с бюджетни кредити за раздела относно ЕСВД от общия бюджет на Европейския съюз се делегира в съответствие с член 59 от Финансовия регламент. Върховният представител приема вътрешните правила за управлението на административните бюджетни редове. Оперативните разходи остават в раздела на бюджета относно Комисията.
   2.   ЕСВД упражнява своите правомощия в съответствие с Финансовия регламент, приложим за общия бюджет на Европейския съюз, в рамките на отпуснатите ѝ бюджетни кредити.
   3.   При съставянето на предварителен разчет на административните разходи на ЕСВД върховният представител ще провежда консултации съответно с комисаря, който отговаря за политиката на развитие, и комисаря, който отговаря за политиката за съседство, по отношение на техните отговорности.
   4.   В съответствие с член 314, параграф 1 ДФЕС ЕСВД съставя предварителен разчет на разходите си за следващата финансова година. Комисията консолидира тези разчети в проектобюджет, който може да съдържа различаващи се прогнози. Комисията може да внася изменения в проектобюджета съгласно предвиденото в член 314, параграф 2 ДФЕС.
   5.   С оглед да осигури бюджетна прозрачност в областта на външната дейност на Съюза Комисията предава на бюджетния орган, заедно с проекта на общия бюджет на Европейския съюз, работен документ, който изчерпателно представя всички разходи, свързани с външната дейност на Съюза.
   6.   ЕСВД се подчинява на процедурите относно освобождаването от отговорност, предвидени в член 319 ДФЕС и в членове 145—147 от Финансовия регламент. В този контекст ЕСВД сътрудничи пълноценно с институциите, които участват в процедурата по освобождаване от отговорност, и осигурява, ако е подходящо, необходимата допълнителна информация, включително като присъства на заседанията на съответните органи.
   Член 9
   Инструменти и изготвяне на програми в областта на външната дейност
   1.   Комисията отговаря за управлението на програмите на Съюза за външно сътрудничество, без да се засягат съответните роли на Комисията и на ЕСВД в изготвянето на програми, както е посочено в следващите параграфи.
   2.   Върховният представител осигурява цялостната политическа координация на външната дейност на Съюза, като гарантира единството, последователността и ефективността на външната дейност на Съюза, по-специално чрез инструментите за външна помощ:

               —

               Инструмента за сътрудничество за развитие (13),

               —

               Европейския фонд за развитие (14),

               —

               Европейския инструмент за демокрация и права на човека (15),

               —

               Европейския инструмент за съседство и партньорство (16),

               —

               Инструмента за сътрудничество с индустриализираните държави (17),

               —

               Инструмента за сътрудничество в областта на ядрената безопасност (18),

               —

               Инструмента за стабилност по отношение на помощта, предвидена в член 4 от Регламент (ЕО) № 1717/2006 (19).

         3.   По-специално ЕСВД допринася за програмния и управленческия цикъл за инструментите, посочени в параграф 2, въз основа на целите на политиката, уредени в тези инструменти. ЕСВД носи отговорност за изготвянето на следните решения на Комисията във връзка със стратегическите многогодишни мерки в рамките на програмния цикъл:

               i)

               отпуснати средства по държави, за да се определи общият финансов пакет за всеки регион, в зависимост от примерната разбивка в рамките на многогодишната финансова рамка. Във всеки регион част от финансирането ще бъде запазено за регионални програми;

               ii)

               стратегически документи по държави и региони;

               iii)

               национални и регионални индикативни програми.

         В съответствие с член 3 през целия цикъл на изготвяне на програми, планиране и изпълнение на инструментите, посочени в параграф 2, върховният представител и ЕСВД работят съвместно със съответните членове и служби на Комисията, без да се засяга член 1, параграф 3. Всички предложения за решения ще бъдат изготвяни при следване на процедурите на Комисията и ще бъдат представяни на Комисията за приемане.
   4.   По отношение на Европейския фонд за развитие и Инструмента за сътрудничество за развитие всички предложения, включително предложенията за промени в основните регламенти и програмни документи, посочени в параграф 3, се изготвят съвместно от съответните служби в ЕСВД и в Комисията под отговорността на комисаря, отговарящ за политиката на развитие, след което се представят съвместно с върховния представител за приемане от Комисията.
   Тематичните програми, различни от Европейския инструмент за демокрация и права на човека, Инструмента за сътрудничество в областта на ядрената безопасност и частта от Инструмента за стабилност, посочена в параграф 2, седмо тире, се изготвят от съответната служба на Комисията под ръководството на комисаря, който отговаря за политиката за развитие, и се представят на Колежа на Комисарите със съгласието на върховния представител и другите съответни комисари.
   5.   По отношение на Европейския инструмент за съседство и партньорство всички предложения, включително предложенията за промени в основните регламенти и програмните документи, посочени в параграф 3, се изготвят съвместно от съответните служби в ЕСВД и в Комисията под отговорността на комисаря, отговарящ за политиката за съседство, след което се представят съвместно с върховния представител за приемане от Комисията.
   6.   Дейностите, предприемани в рамките на: бюджета на ОВППС; Инструмента за стабилност, различни от частта, посочена в параграф 2, седмо тире; Инструмента за сътрудничество с индустриализираните държави; дейността по информация и публична дипломация, както и мисиите за наблюдение на избори, са под отговорността на върховния представител/ЕСВД. Комисията носи отговорност за тяхното финансово изпълнение под ръководството на върховния представител в качеството му на заместник-председател на Комисията. Отделът на Комисията, отговарящ за това изпълнение, се помещава в сграда заедно с ЕСВД.
   Член 10
   Сигурност
   1.   Върховният представител, след като се консултира с комитета, посочен в част II, раздел I, точка 3 от приложението към Решение 2001/264/ЕО на Съвета от 19 март 2001 г. за приемане на разпоредбите относно сигурността на Съвета (20), взема решения относно правилата за сигурност за ЕСВД и предприема всички подходящи мерки, за да се гарантира, че ЕСВД управлява ефективно рисковете по отношение на своя персонал, материални активи и информация и изпълнява своите задължения, свързани със задължението за полагане на грижи и отговорностите в тази връзка. Тези правила се прилагат за целия персонал на ЕСВД и за целия персонал на делегациите на Съюза, независимо от техния административен статут или произход.
   2.   До приемане на решението, посочено в параграф 1:

               —

               по отношение на защитата на класифицирана информация ЕСВД прилага мерките за сигурност, уредени в приложението към Решение 2001/264/ЕО,

               —

               по отношение на други аспекти на сигурността ЕСВД прилага разпоредбите относно сигурността на Комисията, уредени в съответното приложение към Процедурния правилник на Комисията (21).

         3.   ЕСВД разполага с отдел, отговарящ за въпросите, свързани със сигурността, който се подпомага от съответните служби на държавите-членки.
   4.   Върховният представител предприема всички необходими мерки за изпълнение на правилата за сигурност в ЕСВД, по-специално по отношение на защитата на класифицираната информация и мерките, които да се предприемат при неспазване на правилата за сигурност от персонала на ЕСВД. За тази цел ЕСВД се консултира със службата за сигурност на генералния секретариат на Съвета, със съответните служби на Комисията и със съответните служби на държавите-членки.
   Член 11
   Достъп до документи, архиви и защита на данни
   1.   ЕСВД прилага правилата, установени в Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (22). Върховният представител определя правилата за изпълнение за ЕСВД.
   2.   Изпълнителният генерален секретар на ЕСВД организира архивите на службата. Съответните архиви на отделите, прехвърлени от генералния секретариат на Съвета и от Комисията, се прехвърлят към ЕСВД.
   3.   ЕСВД защитава физическите лица по отношение на обработката на техните лични данни в съответствие с правилата, установени в Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (23). Върховният представител определя правилата за прилагане по отношение на ЕСВД.
   Член 12
   Недвижима собственост
   1.   Генералният секретариат на Съвета и съответните служби на Комисията предприемат всички необходими мерки с цел прехвърлянията, посочени в член 7, да могат да бъдат придружени от прехвърляне на сгради на Съвета и Комисията, необходими за функционирането на ЕСВД.
   2.   Условията, при които недвижимата собственост се предоставя на централната администрация на ЕСВД и на делегациите на Съюза, се определят съвместно от върховния представител и генералния секретариат на Съвета и Комисията, по целесъобразност.
   Член 13
   Заключителни и общи разпоредби
   1.   Върховният представител, Съветът, Комисията и държавите-членки отговарят за изпълнението на настоящото решение и предприемат всички необходими мерки за това.
   2.   Върховният представител представя на Европейския парламент, Съвета и Комисията доклад относно функционирането на ЕСВД до края на 2011 г. Този доклад по-специално обхваща изпълнението на член 5, параграфи 3 и 10 и член 9.
   3.   До средата на 2013 г. върховният представител прави преглед на организацията и функционирането на ЕСВД, който обхваща inter alia изпълнението на член 6, параграфи 6, 8 и 11. При необходимост този преглед се придружава от подходящи предложения за преразглеждане на настоящото решение. В този случай Съветът, в съответствие с член 27, параграф 3 ДЕС и предвид прегледа, преразглежда настоящото решение до началото на 2014 г.
   4.   Настоящото решение влиза в сила на датата на приемането му. Разпоредбите относно финансовото управление и набирането на персонал пораждат действие след приемане на необходимите изменения на Правилника за длъжностните лица, Условията за работа и Финансовия регламент, както и коригиращия бюджет. За осигуряване на плавен преход върховният представител, генералният секретариат на Съвета и Комисията влизат в необходимите договорености и започват консултации с държавите-членки.
   5.   В срок един месец след влизането в сила на настоящото решение върховният представител представя на Комисията предварителен разчет на приходите и разходите на ЕСВД, включително щатно разписание, с цел Комисията да представи проект за коригиращ бюджет.
   6.   Настоящото решение се публикува в Официален вестник на Европейския съюз.

      Съставено в Брюксел на 26 юли 2010 година.

            За Съвета

            Председател

         S. VANACKERE

      (1)  ОВ C 46, 24.2.2006 г., стр. 1.

      (2)  Съобщение на Комисията до Европейския парламент и Съвета — Към постигането на европейски консенсус относно хуманитарната помощ (COM/2007/0317 final). Все още непубликувано в Официален вестник.

      (3)  ОВ C 298, 30.11.2002 г., стр. 1.

      (4)  Съвместно действие 2004/551/ОВППС на Съвета от 12 юли 2004 г. за създаването на Европейска агенция по отбрана (ОВ L 245, 17.7.2004 г., стр. 17).

      (5)  Съвместно действие 2001/555/ОВППС на Съвета от 20 юли 2001 г. за създаването на Сателитен център на Европейския съюз (ОВ L 200, 25.7.2001 г., стр. 5).

      (6)  Съвместно действие 2001/554/ОВППС на Съвета от 20 юли 2001 г. за създаване на Европейски институт за изследване на сигурността (ОВ L 200, 25.7.2001 г., стр. 1).

      (7)  Съвместно действие 2008/550/ОВППС на Съвета от 23 юни 2008 г. за създаване на Европейски колеж по сигурност и отбрана (ЕКСО) (ОВ L 176, 4.7.2008 г., стр. 20).

      (8)  Регламент № 31(ЕИО), 11(ЕОАЕ), установяващ Правилника за длъжностните лица и Условията за работа на другите служители на Европейската икономическа общност и на Европейската общност за атомна енергия (ОВ 45, 14.6.1962 г., стр. 1387/62).

      (9)  ОВ L 248, 16.9.2002 г., стр. 1.

      (10)  Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (OLAF) (ОВ L 136, 31.5.1999 г., стр. 1).

      (11)  ОВ L 322, 9.12.2009 г., стр. 28.

      (12)  (ОВ L 160, 28.6.2003 г., стр. 72.).

      (13)  Регламент (ЕО) № 1905/2006 на Европейския парламент и на Съвета от 18 декември 2006 г. за създаване на финансов инструмент за сътрудничество за развитие (ОВ L 378, 27.12.2006 г., стр. 41).

      (14)  Регламент № 5 на Съвета, установяващ правилата относно покани за и прехвърляне на финансови вноски, бюджетни договорености и управление на средствата на Фонда за развитие за отвъдморските страни и територии (ОВ 33, 31.12.1958 г., стр. 681/58.)

      (15)  Регламент (ЕО) № 1889/2006 на Европейския парламент и на Съвета от 20 декември 2006 г. за установяване на финансов инструмент за насърчаване на демокрацията и правата на човека по света (ОВ L 386, 29.12.2006 г., стр. 1).

      (16)  Регламент (ЕО) № 1638/2006 на Европейския парламент и на Съвета от 24 октомври 2006 г. за определяне на общи разпоредби относно установяване на Европейски инструмент за съседство и партньорство (ОВ L 310, 9.11.2006 г., стр. 1).

      (17)  Регламент (ЕО) № 382/2001 на Съвета от 26 февруари 2001 г. относно изпълнението на проекти, които насърчават сътрудничеството и търговските отношения между Европейския съюз и индустриализираните държави от Северна Америка, Далечния изток и Австралия (ОВ L 57, 27.2.2001 г., стр. 10).

      (18)  Регламент (Евратом) № 300/2007 на Съвета от 19 февруари 2007 г. за създаване на Инструмент за сътрудничество в областта на ядрената безопасност (ОВ L 81, 22.3.2007 г., стр. 1).

      (19)  Регламент (ЕО) № 1717/2006 на Европейския парламент и на Съвета от 15 ноември 2006 г. за установяване на Инструмент за стабилност (ОВ L 327, 24.11.2006 г., стр. 1).

      (20)  ОВ L 101, 11.4.2001 г., стр. 1.

      (21)  ОВ L 308, 8.12.2000 г., стр. 26.

      (22)  ОВ L 145, 31.5.2001 г., стр. 43.

      (23)  ОВ L 8, 12.1.2001 г., стр. 1.

      ПРИЛОЖЕНИЕ

         ОТДЕЛИ И ДЛЪЖНОСТИ, КОИТО ДА СЕ ПРЕХВЪРЛЯТ КЪМ ЕСВД
          (1)

      Следва списък на всички административни звена, които се прехвърлят изцяло към ЕСВД. Това не засяга допълнителните нужди и отпускането на ресурси, които да бъдат определени в хода на цялостните преговори по бюджета за създаване на ЕСВД, нито решенията за осигуряване на подходящ персонал с поддържащи функции, нито свързаната с това необходимост от договорености на равнище служби между генералния секретариат на Съвета, Комисията и ЕСВД.
      1.   ГЕНЕРАЛЕН СЕКРЕТАРИАТ НА СЪВЕТА
      Целият персонал в отделите и функциите, изброени по-долу, се прехвърля изцяло към ЕСВД, с изключение на много ограничен брой служители, които да изпълняват обичайните задачи на генералния секретариат на Съвета в съответствие с член 2, параграф 1, второ тире, и с изключение на някои специфични функции, които са посочени по-долу:

         Политически отдел

         Структури на ОПСО и за управление на кризи

                  —

                  Дирекция „Управление и планиране при кризи“ (CMPD)

                  —

                  Способности за планиране и провеждане на граждански операции (СРСС)

                  —

                  Военен секретариат на Европейския съюз (ВСЕС)

                              —

                              Отделите под прякото ръководство на генералния директор на ВСЕС

                              —

                              Дирекция „Концепции и способности“

                              —

                              Дирекция „Разузнаване“

                              —

                              Дирекция „Операции“

                              —

                              Дирекция „Логистика“

                              —

                              Дирекция „Комуникационни и информационни системи“

                  —

                  Ситуационен център на Европейския Съюз (SITCEN)

            Изключение:

                  —

                  Служителите в SITCEN, които подпомагат Органа по акредитация на сигурността

         Генерална дирекция Е

                  —

                  Звената, намиращи се под прякото ръководство на генералния директор

                  —

                  Дирекция „Америка и Организация на обединените нации“

                  —

                  Дирекция „Западни Балкани, Източна Европа и Централна Азия“

                  —

                  Дирекция „Неразпространение на оръжия за масово унищожение“

                  —

                  Дирекция „Парламентарни въпроси в областта на ОВППС“

                  —

                  Бюро за връзка в Ню Йорк

                  —

                  Бюро за връзка в Женева

         Длъжностните лица на генералния секретариат на Съвета, командировани към специалните представители на Европейския съюз и в мисии на ОПСО

      2.   КОМИСИЯТА (ВКЛЮЧИТЕЛНО ДЕЛЕГАЦИИТЕ)
      Целият персонал в отделите и функциите, изброени по-долу, се прехвърля изцяло към ЕСВД, с изключение на ограничен брой служители, посочени по-долу като изключения.

         Генерална дирекция „Външни отношения“

                  —

                  Всички ръководни длъжности и пряко зачисленият към тях помощен персонал

                  —

                  Дирекция А (Кризисна платформа и координиране на политиките в областта на ОВППС)

                  —

                  Дирекция B (Многостранни отношения и права на човека)

                  —

                  Дирекция С (Северна Америка, Източна Азия, Австралия, Нова Зеландия, ЕИП, ЕАСТ, Сан Марино, Андора, Монако)

                  —

                  Дирекция D (Координиране на европейската политика за съседство)

                  —

                  Дирекция Е (Източна Европа, Южен Кавказ, републиките от Централна Азия)

                  —

                  Дирекция F (Близък изток, Южно Средиземноморие)

                  —

                  Дирекция G (Латинска Америка)

                  —

                  Дирекция H (Азия, без Япония и Корея)

                  —

                  Дирекция I (Ресурси на централната администрация, информация, отношения между институциите)

                  —

                  Дирекция К (Външна служба)

                  —

                  Дирекция L (Стратегия, координация и анализ)

                  —

                  Специална група за Източното партньорство

                  —

                  Отдел „Relex-01“ (одит)

            Изключения:

                  —

                  Служителите, отговарящи за управлението на финансовите инструменти

                  —

                  Служителите, отговарящи за изплащането на възнаграждения и надбавки на персонала в делегациите

         Външна служба

                  —

                  Всички ръководители и заместник-ръководители на делегации и пряко зачисленият към тях помощен персонал

                  —

                  Всички политически отдели или подразделения и техните служители

                  —

                  Всички отдели за информация и публична дипломация и техните служители

                  —

                  Всички административни отдели

            Изключения:

                  —

                  Служителите, отговарящи за изпълнението на финансовите инструменти

         Генерална дирекция „Развитие“

                  —

                  Дирекция D (АКТБ II — Западна и Централна Африка, Карибският басейн и отвъдморските страни и територии), с изключение на специалната група за отвъдморските страни и територии

                  —

                  Дирекция Е (Африкански рог, Източна и Южна Африка, Индийски океан и Тихоокеански район)

                  —

                  Отдел СI (АКТБ I: програмиране и управление на помощта): служителите, отговарящи за програмирането

                  —

                  Отдел С2 (Панафрикански въпроси и институции, управление и миграция): служителите, отговарящи за панафриканските отношения

                  —

                  Приложимите ръководни длъжности и пряко зачисленият към тях помощен персонал

         (1)  Човешките ресурси, които да се прехвърлят, се финансират изцяло от раздел 5 (Администрация) от разходната част на многогодишната финансова рамка.